Geen Le Roux vir 'Le Crunch' in Sesnasies | Netwerk24
10 Maart 2021 17:45
Bernard le Roux, 'n Suid-Afrikaans gebore slot van Frankryk, gaan Saterdag se Sesnasies-wedstryd teen Engeland op Twickenham misloop.
Bernard le Roux is aan Saterdag se Sesnasies-toets tussen Engeland en Frankryk op Twickenham onttrek. Foto: Getty Images
Die Franse Rugbyunie (FFR) het die aankondiging Woensdag in 'n nuusverklaring gemaak.
Le Roux, wat al 46 toetse vir Frankryk gespeel het, was in die beginspan vir verlede maand se oorwinnings oor Italië en Ierland. Hy en nog 'n Suid-Afrikaner, Paul Willemse, is tans die Hane se voorkeur-slotkombinasie.
Die FFR het nie 'n rede vir Le Roux se weglating verskaf nie.
Swan Rebbadj, 'n hemelbesem van Toulon, vervang Le Roux in die groep vir die stryd teen die Rose wat tradisioneel as "Le Crunch" bekend staan. Die 26-jarige Rebbadj het sy toetsbuiging vir Frankryk in November verlede jaar teen Italië gemaak, maar sedertdien nog nie weer vir die Hane opgedraf nie.
Frankryk mik vir sy eerste Sesnasies-titel sedert 2010 en is tweede op die punteleer met nege punte ná twee wedstryde. Dit is vyf agter Wallis, wat 'n wedstryd meer gespeel het.
Frankyk kon nie voorverlede week teen Skotland speel nie weens etlike Covid-19-infeksies in die Hane se kamp en dié wedstryd moes noodgedwonge uitgestel word. – Reuters, Sportredaksie